Boer sterk aan ná erge brandwonde | Netwerk24
Boer sterk aan ná erge brandwonde
Deur Suzanne Venter 25 Oktober 2020 00:49
'n Jong boer van die Schweizer-Reneke-omgewing in Noordwes was Saterdag stabiel nadat hy Woensdag ernstige brandwonde opgedoen het toe hy van sy skoonpa se bakkie geval het.
Brandslaners besig om voorbrande te maak as deel van hul brandbestrydingspogings in die Amalia-omgewing in Noordwes.
Wimpie Koenig (36) en sy skoonpa, Cornie van den Heever (66), het gehelp om die brande wat heelweek in die omgewing gewoed het, te blus toe die brand skielik handuit geruk het weens wind en reg rondom hul bakkie begin brand het.
"Wimpie was op sy voete en het toe bo op die bonnet van die bakkie gespring en ek het deur die vlamme gejaag. Hy het gegly en afgeval langs die vlamme op die pas gebrande polle gras wat toe nog gegloei het," sê Van den Heever.
Hy sê hulle het 'n ambulans vanaf Klerksdorp (sowat 153 km verder) laat kom en gereël dat hulle die ambulans halfpad sal ontmoet.
"Die ambulans het ons tussen Schweizer en Wolmaransstad gekry. Ons het hom toe oorgelaai en hy is sedertdien in die waakeenheid van die Wilmed Park-hospitaal in Klerksdorp.
"Hy het 55% brandwonde opgedoen, veral op sy bene en baie pyn gehad, maar dit gaan nou beter. Hy was die hele tyd by sy volle positiewe, kan praat en het vandag (gister) selfs bietjie gelag," sê Van den Heever.
Corlize, Wimpie se vrou, sê hulle is geweldig dankbaar dat God haar man se lewe gespaar het. "Ons glo God sal hom volkome genees en ons waardeer al die gebede," sê sy.